Daou wiad a ya d'ober ar c'hroc'hen : an epiderm (pe uskroc'hen) hag an derm (pe iskroc'hen).  An epiderm a sko war an diavaez. Ur gwarez kentañ eo evit ar gwiadoù dindanañ dre m'eo  dalc'hus ha didreuzus. Ouzhpenn da se eo gwevn ha stirennek kuit da vezañ ur skoilh ouzh fiñvoù ar c'horf. Gwellaet c'hoazh eo gwevnder ar c'hroc'hen gant ur film savet diwar meskaj ar sebom, un danvez druz anezhañ borc'het gant gwagrennoù en derm, hag ar c'hwez. Kaletaet eo gorre an epiderm gant ar proteinoù keratin hag a zo niverus ennañ.  An derm zo tevoc'h eget an epiderm. Graet eo gant ur gwiad stirennek pourvezet mat e gwazhied ha nervennoù. Pennoù an nervennoù a zastum ar c'hemennoù dielfennet gant skiant ar stekiñ. A-drugarez d'ar gwiennoù kollagen hag elastin a zo ennañ e c'hell ar c'hroc'hen astenn-diastenn. En derm ivez emañ kigennoù lufr ar c'hroc'hen, gwagrennoù ar sebom hag ar c'hwez ha sac'higoù ar blev.